О’Кейси Шон

О’Кейси Шон (30. 3. 1880, Дублин – 18. 9. 1964, Девоншир, Торки) – ирланд жазуучусу жана драматургу. Дублин иш таштоосуна (1913, август – 1914, январь) катышкан. «Аткычтын көлөкөсү», «Юнона жана тоос» (1925), «Соко жана жылдыздар» (1926) деген драмалык үчилтигинде 20-кылымдын 10–20-жылдарындагы улуттук боштондук кыймыл көрсөтүлгөн. 30-жылдардын аягында О’Кейсинин чыгармаларында дүйнөнү поэтикалык кабылдоо менен революциялык көз караш айкалыш бериле баштаган. Драмалык чыгармалары: «Учуп жүргөн аары» (1937), «Үйүмдөгү күзгү» аттуу 6 томдук эпопея (1939–54); «Жылдыздын чоктой кызарышы» (1940), «Мага деген кызыл розалар» (1942), «Короз-мырза» (1949), «Епископ оту» (1955) ж. б.; «Жашыл карга» (1956), «Түстүү калпак алдында» (1963), «Каргыш жана алкоо» (1967) деген макала жыйнактары бар. О’Кейсинин публицистикалык чыгармалары тынчтык үчүн күрөштө маанилүү роль ойногон. 
Категория:Инсандар
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7